उम्र से पहले चेहरे पर झुर्रियां नजर आएं तो उन्हें आसान घरेलू उपचार से रोकें
स्किन केयर पर ध्यान न देना, गलत लाइफस्टाइल, स्ट्रेस, पॉल्यूशन भी स्किन को डैमेज करते हैं। चेहरे पर उम्र से पहले दिखने वाली झुर्रियों को रोकने के घरेलू उपाय बता रही हैं ब्यूटी एक्सपर्ट शहनाज हुसैन।
स्किन की सही देखभाल न की जाए तो उम्र से पहले ही चेहरे पर झुर्रियां दिखने लगती हैं। स्किन केयर पर ध्यान न देना, गलत लाइफस्टाइल, स्ट्रेस, पॉल्यूशन भी स्किन को डैमेज करते हैं। चेहरे पर उम्र से पहले दिखने वाली झुर्रियों को रोकने के घरेलू उपाय बता रही हैं ब्यूटी एक्सपर्ट शहनाज हुसैन।
झुर्रियों को बढ़ने से रोकें 
बदलती लाइफस्टाइल और तनाव के कारण अब उम्र से पहले ही चेहरे पर बढ़ती उम्र के संकेत नजर आने लगते हैं। कम उम्र में चेहरे पर फाइन लाइन्स और झुर्रियां नजर आने लगें, तो उन्हें बढ़ने से रोकने के उपाय जरूर करने चाहिए। इसके लिए आपको महंगे कॉस्मेटिक्स की जरूरत नहीं, आपके किचन में मौजूद कुछ चीजों से आप झुर्रियों को बढ़ने से रोक सकते हैं।
झुर्रियां हटाने के आसान घरेलू उपाय 
बढ़ती उम्र को रोकने के लिए स्किन केयर पर ध्यान देना जरूरी है। झुर्रियों और फाइन लाइन्स को बढ़ने से रोकने के लिए आप इन घरेलू नुस्खों का प्रयोग कर सकते हैं-
हर मौसम में मिलने वाला पपीता स्किन के लिए बहुत फायदेमंद है। पपीते का पल्प चेहरे पर लगाएं और सूखने पर धो लें। इस पैक को रेगुलर लगाने से झुर्रियां कम होती हैं और स्किन टाइट होती हैं।
पके केले को मसलें। इसमें शहद मिलाकर गाढ़ा पेस्ट बनाएं। इस फेस पैक को चेहरे और गर्दन पर लगाएं। झुर्रियां, फाइन लाइन्स हटाने का ये आसान घरेलू उपाय है।
कच्चे दूध में 10-15 मखाने रातभर भिगोकर रखें। सुबह इन्हें पीसकर फेस पैक तैयार करें। इसे चेहरे और गर्दन पर लगाएं। जब पैक सूख जाए तो हल्के हाथों से रब करते हुए पानी से चेहरा धो लें। इस पैक से झुर्रियां कम होती हैं और चेहरे का ग्लो बढ़ता है।
खीरे को कद्दूकस करें। इसमें दही मिलाकर फेस पैक तैयार करें। इसे चेहरे पर लगाएं। जब फेस पैक सूख जाए तब कुनकुने पानी से चेहरा धो लें। चेहरे पर उभर आई फाइन लाइन्स को कम करने के लिए ये उपाय ट्राई करें।
एग व्हाइट में नींबू का रस मिलाकर फेस पैक बनाएं। इसे चेहरे पर लगाएं और सूखने पर धो लें। इस पैक से उम्र से पहले दिखने वाली झुर्रियां कम होने लगती हैं और फेस पर ग्लो आता है।
सेब को पीसकर पेस्ट बनाएं। इसे चेहरे पर 15 मिनट के लिए लगाएं, फिर कुनकुने पानी से धो लें। इस पेस्ट के नियमित इस्तेमाल से झुर्रियां कम होती हैं और चेहरे की चमक बढ़ती है।
चेहरे की स्किन के साथ ही होंठों का भी ध्यान रखें। होंठों की स्किन बहुत पतली होती है, इनमें ऑयल ग्लैंड्स भी नहीं होते इसलिए होंठों को ज्यादा देखभाल की जरूरत होती है। होंठों की स्किन को सॉफ्ट बनाए रखने के लिए रोजाना रात में बादाम का तेल या दूध की मलाई लगाएं।
लाइफस्टाइल बदलें 
स्किन को फाइन लाइन्स और झुर्रियों से बचाने के लिए डाइट में विटामिन सी युक्त चीजें जैसे संतरा, मोसंबी, नींबू शामिल करें। हरी सब्जियां, ड्राई फ्रूट्स भी स्किन को यंग और हेल्दी बनाते हैं। रात में जल्दी सोएं और सुबह जल्दी उठें। रोज सुबह योग-प्राणायाम करें। तनाव से बचने की कोशिश करें।